Document ID: 32006R1539

32006R1539
L 283/14
JURNALUL OFÍCIAL AL UNIUNII EUROPENE
REGULAMENTUL (CE) NR. 1539/2006 AL COMISIEI
din 13 octombrie 2006
de adoptare a unui plan privind atribuirea statelor membre de resurse imputabile exercițiului 2007 pentru furnizarea de produse alimentare provenind din stocurile de intervenție pentru persoanele cele mai defavorizate din Comunitate
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 3730/87 al Consiliului din 10 decembrie 1987 de stabilire a normelor generale aplicabile operațiunilor de furnizare către anumite organizații a unor produse alimentare provenind din stocurile de intervenție și destinate distribuirii către persoanele cele mai defavorizate din Comunitate (1), în special articolul 6,
având în vedere Regulamentul (CE) nr. 2799/98 al Consiliului din 15 decembrie 1998 de stabilire a sistemului agromonetar pentru moneda euro (2), în special articolul 3 alineatul (2),
întrucât:
(1)
În conformitate cu articolul 2 din Regulamentul (CEE) nr. 3149/92 al Comisiei din 29 octombrie 1992 de stabilire a normelor de punere în aplicare a furnizării de produse alimentare din stocurile de intervenție pentru persoanele cele mai defavorizate din Comunitate (3), Comisia trebuie să adopte un plan de distribuție care urmează să fie finanțat din creditele disponibile în exercițiul 2007. Acest plan trebuie să stabilească, în special, pentru fiecare dintre statele membre care pun în aplicare acțiunea, mijloacele financiare maxime puse la dispoziție pentru a executa partea lor din plan, precum și cantitatea din fiecare tip de produs care trebuie retrasă din stocurile păstrate de către agențiile de intervenție.
(2)
Statele membre interesate de planul pentru exercițiul 2007 au comunicat informațiile necesare în conformitate cu dispozițiile articolului 1 din Regulamentul (CEE) nr. 3149/92.
(3)
În sensul repartizării resurselor, este necesar să se țină seama de experiența și măsura în care statele membre au utilizat resursele care le-au fost atribuite pe parcursul exercițiilor precedente.
(4)
Articolul 2 alineatul (3) punctul 1 litera (c) din Regulamentul (CEE) nr. 3149/92 prevede alocări destinate cumpărării de pe piață de produse temporar indisponibile în stocurile de intervenție. Dat fiind că stocurile de lapte praf degresat precum și de orez păstrate în prezent de agențiile de intervenție sunt foarte reduse și că au fost deja adoptate dispoziții în ceea ce privește vânzarea pe piață și distribuirea acestora în cadrul Regulamentului (CEE) nr. 3149/92 și ținând seama de faptul că nici o achiziție a acestor produse alimentare nu este prevăzută pentru 2006, este necesar să se stabilească alocările respective pentru a permite cumpărarea de pe piață a laptelui praf degresat, precum și a orezului necesare punerii în aplicare a planului pentru exercițiul 2007. Pe de altă parte, trebuie adoptate dispoziții specifice pentru a se asigura buna executare a contractului de furnizare.
(5)
Pentru a se lua în considerare necesitățile specifice ale anumitor state membre, este necesar să se autorizeze retragerea de cereale ca mijloc de plată pentru orez și produse pe bază de orez, în conformitate cu articolul 4 alineatul (1) litera (b) paragraful al treilea din Regulamentul (CEE) nr. 3149/92.
(6)
Articolul 7 alineatul (1) din Regulamentul (CEE) nr. 3149/92 prevede transferul între statele membre de produse indisponibile în stocurile de intervenție ale statului membru în care aceste produse sunt necesare pentru punerea în aplicare a planului anual. Prin urmare, este necesar să se autorizeze transferurile intracomunitare necesare executării planului pentru 2007, în condițiile prevăzute la articolul 7 din Regulamentul (CEE) nr. 3149/92.
(7)
Pentru aplicarea planului, este necesar să se rețină ca fapt generator, în sensul articolului 3 din Regulamentul (CE) nr. 2799/98, data la care începe exercițiul de gestionare a stocurilor publice.
(8)
În cadrul elaborării acestui plan, Comisia a consultat, în conformitate cu dispozițiile articolului 2 alineatul (2) din Regulamentul (CEE) nr. 3149/92, principalele organizații familiarizate cu problemele persoanelor celor mai defavorizate din Comunitate.
(9)
Măsurile prevăzute de prezentul regulament sunt conforme cu avizul tuturor comitetelor de gestionare interesate,
ADOPTĂ PREZENTUL REGULAMENT:
Articolul 1
Pentru 2007, distribuirea produselor alimentare destinate persoanelor celor mai defavorizate din Comunitate, în conformitate cu Regulamentul (CEE) nr. 3730/87, se realizează în conformitate cu planul anual de distribuție stabilit în anexa I la prezentul regulament.
Articolul 2
(1) Alocările statelor membre destinate cumpărării de pe piață a laptelui praf degresat și a orezului necesar în cadrul planului menționat la articolul 1 sunt stabilite în anexa II.
(2) Contractul de furnizare a laptelui praf degresat și a orezului menționat la alineatul (1) se acordă ofertantului declarat câștigător, sub rezerva depunerii de către acesta a unei garanții echivalente cu valoarea ofertei acestuia în numele agenției de intervenție.
Articolul 3
Transferul intracomunitar al produselor enumerate în anexa III la prezentul regulament este autorizat sub rezerva condițiilor stabilite la articolul 7 din Regulamentul (CEE) nr. 3149/92.
Articolul 4
În sensul punerii în aplicare a planului anual prevăzut la articolul 1 din prezentul regulament, data faptului generator menționat la articolul 3 din Regulamentul (CE) nr. 2799/98 este 1 octombrie 2006.
Articolul 5
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 13 octombrie 2006.

Labels: 2
17
5
0
3
18
15